L 102/84
BG
Официален вестник на Европейския съюз
17.4.2023 г.
ПРЕПОРЪКА № 1/2023 НА СЪВМЕСТНИЯ КОМИТЕТ, СЪЗДАДЕН СЪС СПОРАЗУМЕНИЕТО ЗА ОТТЕГЛЯНЕТО НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ ОТ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ от 24 март 2023 година относно надзора на пазара и правоприлагането [2023/820]
СЪВМЕСТНИЯТ КОМИТЕТ,
като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (1) („Споразумението за оттегляне“), и по-специално член 166, параграф 1 от него, като има предвид, че: 1)
В член 166, параграф 3 от Споразумението за оттегляне се предвижда, че препоръките се правят по взаимно съгласие.
2)
В съответствие с член 182 от Споразумението за оттегляне Протоколът за Ирландия/Северна Ирландия (наричан по-нататък „Протоколът“) съставлява неразделна част от споразумението.
3)
В член 6, параграф 2 от Протокола се предвижда установяването на специфични договорености за движението на стоки в рамките на вътрешния пазар на Обединеното кралство, съвместими с мястото на Северна Ирландия като част от митническата територия на Обединеното кралство в съответствие с Протокола, когато стоките са предназначени за крайно потребление или крайна употреба в Северна Ирландия и когато са налице необходимите предпазни мерки за защита на целостта на вътрешния пазар на Съюза и на митническия съюз в съответствие с Протокола,
ОТПРАВИ СЛЕДНАТА ПРЕПОРЪКА:
Член 1 Съвместният комитет препоръчва на Съюза и на Обединеното кралство следното: В контекста на специфичните договорености, предвидени в член 6, параграф 2 от Протокола, следва да се използват в сътрудничество инструменти за надзор на пазара и правоприлагане с цел наблюдение на стоковите потоци и управление на всички рискове от незаконно въвеждане на стоки в Съюза или в Обединеното кралство.
Засиленото сътрудничество между Обединеното кралство и Съюза, както и между Обединеното кралство и органите на държавите членки, когато е целесъобразно, следва да допълва тези специфични договорености с ефективен надзор на пазара и дейности по правоприлагане.
Това следва да подпомогне мониторинга и управлението на тези договорености, без да се налагат проверки или контрол на границата между Северна Ирландия и Ирландия.
Това сътрудничество може да включва обмен на знания, обмен на информация, работа с операторите и съвместна дейност, когато е целесъобразно, по-специално между органите в Северна Ирландия и в съответните държави членки, с цел борба с незаконната дейност и контрабандата, гарантиране, че на пазара не се пускат стоки, които не отговарят на приложимите стандарти, и гарантиране, че дейностите по правоприлагане и надзор се приоритизират въз основа на риска и събраните сведения.
Органите също така ще гарантират, че предприятията и операторите са запознати с достъпа до пазара за стоките, които се движат между Северна Ирландия и Съюза, когато тези стоки отговарят на приложимите изисквания в съответствие с Протокола.
Обединеното кралство и Съюзът следва да работят конструктивно чрез структурите на Споразумението за оттегляне, включително Съвместния комитет, за да подкрепят ефективното функциониране на новите договорености в интерес на хората и предприятията в Северна Ирландия.
(1) ОВ L 29, 31.1.2020 г., стр. 7.